په هلمند ولايت کې د غصب د مخنيوي کمېسیون غړي له یو لړ مسؤلینو سره ناسته تر سره کړه

دوشنبه ۱۳ رجب ۱۴۴۶

د سرحدونو، قومونو او قبايلو چارو وزارت د سرحدي پلټنو معین او د غصب مخنيوي کمېسيون غړي الحاج مولوي محمد اسماعیل غزنوي له مل پلاوي سره یوځای هلمند ولايت ته سفر وکړ او د یاد ولایت په مقام کې یې د غصب شویو ځمکو د مخنيوي، تشخيص او تثبيت کمېټې له تخنيکي ټيم او ولایتي مسؤلینو سره ناسته وکړه. 

د دغې ناستې پر مهال د هلمند مرستیال والي الحاج مولوي محمد نبي حماس، ولايتي مسؤلينو، د مرکزي تخنيکي ټيم غړو او د بېلا بېلو ادارو استازو ونډه لرله چې په ترڅ کې یې د یاد وزارت د سرحدي پلټنو معین او د غصب مخنیوي کمېسيون غړي ښاغلي غزنوي خبرې وکړې ویې ویل: د امارتي ځمکو د غصب د مخنيوي، تشخيص، تثبيت او استرداد په برخه کې بايد لا زيات کار وشي او کومې ځمکې چې له خلکو څخه راګرځول کيږي د عامه ګټو لپاره باید وکارول شي. نوموړي له تخنیکي هیئت او ولایتي مسؤلینو سره د همکاري ترڅنګ غوښتنه وکړه چې تر لاس لاندې دوسیې دې په عاجله توګه بررسي او وڅېړي. 

ورپسې د هلمند ولايت مرستيال والي الحاج مولوي محمد نبي حماس له ښاغلي غزنوي او مل پلاوي څخه مننه وکړه زیاته یې کړه: په هلمند ولايت کې د امارتي ځمکو د غصب د مخنیوي او استرداد په برخه کې د هر راز همکارۍ ډاډ درکوو، هغه زیاته کړه چې یاد ولایت مقام د ولایت له تخنیکي کمېټې سره بشپړه همغږي لري، د دوی د کارونو ملاتړ کوي او د هر راز کاري زمینې د برابرولو په تړاو به خپلو هڅو ته دوام ورکوي.